בית משפט באירופה: גוגל חייבת למחוק כל מידע שיבקשו ממנה - גלובל - TheMarker
בית משפט באירופה: גוגל חייבת למחוק כל מידע שיבקשו ממנה
על רקע החששות הגוברים מהעקבות הדיגיטליות שמשאירים גולשים, פסק בית המשפט האירופי כי גוגל תחויב להסיר קישורים ומידע שפוגעים בפרטיות על פי בקשת משתמשים
13.05.2014 17:32 עודכן ב: 14.05.2014 12:18
בית המשפט העליון באירופה הסכים עם תומכי זכויות פרטיות בפסיקה שנתן היום ובה אמר כי גוגל, מפעילת מנוע החיפוש הגדול בעולם, תידרש להוריד מידע רגיש מתוצאות החיפוש על פי בקשה. המקרה מדגיש את הקרב בין תומכי חופש הביטוי ותומכי זכויות הפרטיות שאומרי כי לאנשים "יש את הזכות להישכח", כלומר שלאנשים יש זכות לדאוג לכך שניתן יהיה למחוק את העקבות הדיגיטליות שלהם מהאינטרנט.
הפסיקה של בית המשפט לצדק של האיחוד האירופי (ECJ) שבלוקסמבורג ניתנה לאחר שתושב ספרדי התלונן לסוכנות הספרדית להגנת המידע כי מודעה שפירסם למכירת ביתו שהופיעה בתוצאות החיפוש של גוגל הפרה את הפרטיות שלו. מקרה זה הוא אחד מ-180 מקרים דומים בספרד, שבהם דורשים המתלוננים מגוגל למחוק את המידע הפרטי שלהם מהאינטרנט. החברה אומרת כי החיוב למחוק מידע כזה מהאינטרנט הוא שווה ערך לצנזורה.
גוגל לא שוכחת: השלדים שלכם לא נמצאים רק בארון - אלא גם ברחבי האינטרנט 09.05.2014
בית המשפט אמר כי זכותם של האנשים שפרטיותם הופרה גוברת על האינטרס הציבורי הכללי במקרה זה. "אם יתגלה, בעקבות בקשה, כי הכללת קישורים אינה עומדת בקנה אחד עם ההוראות, הקישורים והמידע חייבים להימחק", אמרו השופטים. הם אמרו כי אנשים יכולים לבקש מגוגל למחוק מידע רגיש או לפנות לרשויות הרלוונטיות אם החברה לא מקיימת את הבקשה שלהם. מגוגל לא נמסרה תגובה.
הוראת הגנת הפרטיות האירופית שאומצה ב-1995 עוברת כעת בחינה מחודשת כדי להקשיח את התנאים.